Eftir at kavarar hava funnið eitt stórt hol í síðuni á ferðafólkaskipinum, Estoniu, sum sakk í Eystrasalti í 1994, er ivi sáddur um orsøkina til vanlukkuna. Skaðanevndin kom fram til, at tað var bógportrið á Estoniu sum brotnaði og datt av skipinum, og at tað var orsøkin til vanlukkuna. Men ein nýggj dokumentarsending vísir, at ferjan hevði eitt fýra metrar breitt hol í skrokkinum, tá tað sakk við 852 fólkum umborð, skrivar NRK. Estiska Kringvarpið, ERR, skrivar, at estiski forsætisráðharrin, Juri Ratas, í gjár segði, at hann vil hava vanlukkuna kannaða av nýggjum. Hann heldur so mikið týðandi nýggjar uppýsingar vera komnar fram í nýggja dokumentarinum, at neyðugt er at kanna málið umaftur. -Vit hava kunnað Finnland og Svøríki um hetta, sigur hann. Jørgen Amdahl, professari í sjóvinnutøkni, sigur í sendingini, at nýggju upplýsingarnar krevja eina gjølligari kanning.